ESTRANGHERO
-- anek-ek ti maysa baket iti nursing home.
Adda umaw-awag a timek a tumpuar iti kaunggam
Daytay timek ti panangilantip manen ti dapan
Iti bagi ken kararua ti bukod a pagtaengan,
Iti daytoy laeng a ritual a mariknam
Ti namayengmeng a talinaay ti kinapudno
A nasken a sublian latta dayta nagpanawan a disso.
A, ta uray dagiti salmon, subaenda dagiti agus ken baresbes
Agdaliasatda ginasgasut a milia, dida mabannog
Makasublida laeng disso a nakaispangayanda!
Kunaek kenka, ina, maysaak met a ganggannaet a kas kenka
Ket rumkuas met ti tarigagay a sublian, agepan
Ken ilantip manen toy kararua iti disso a nakaidulinan ti kadkadua...
Ngem addaak ditoy nga agngatangata, napupok kadagiti adu a pangngadua:
Ti bassit a balayko, a pinanawak a rutrot ken agrakrakaya, gistayanen marba,
Kukuan ken pagturayan dagiti marabutit, kiteb, karasaen ken ipes?
Kayatmon ti agawid, ina, kas ti regget ti panagawid dagiti salmon nga agitlog!
Ngem siak , addaak iti nagtengngaan dagiti adu desdes
Diakon ammo ti dana a mangitunda kaniak iti taeng a pagawidak?
war_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn